ཡང་རླངས་ཀྱི་པོ་ཏི་བསེ་རུ་དང་བོན་གྱི་ཡིག་ཆ་རྣམས་སུ་སུམ་པ་གླིང་གི་གྱིམ་ཤོད་ཅེས་པ་དེ་ཡང་སྔར་ནས་སུམ་པའི་ཡུལ་གྱི་ལྟེ་བར་ངོས་འཛིན་པར་སྲིད་དེ།རླངས་ཀྱི་པོ་ཏི་བསེ་རུ་ལས།རླངས་སྟོང་ཐོས་མགོ་ནག་ཐམས་ཅད་ཀྱི་དཔོན་བྱས་པས།དཔོན་གྱི་གོང་ས་ཡང་བདག་ལྷ་རིགས་རླངས་ལ་ཡོད་པ་ཡིན།ཡུལ་འཛིན་སྔ་བ་ཡང་གསེར་པས་གསེར་རིས་བཟུང་།གཡུ་པས་གཡུ་རིས་བཟུང་།རུ་དཔོན་གྱིས་སུམ་ཅུ་པ་རླངས་ཡུལ་གྱིམ་ཤོད་བྲག་ཤེལ་ལེ་རྒྱ་གར་གྱི་ཞོལ་རྟ་ཤོད་ལུང་དམར་བཟུང་།མི་ཆེ་དགུ་ནི་འབངས་སུ་བཀོལ།འབངས་ཤོག་རུ་བཞི་བྱ་བ་དང་དེ་ནས་སྲིད།ཅེས་འབྱུང་བ་ལྟར་དུས་ཕྱིས་བར་སུམ་པའི་མི་སྡེ་གསེར་པ་དང་གཡུ་པ་གཙོས་པའི་ཤོག་ཁ་སོ་སོས་རང་རང་གི་ཡུལ་བདག་ཏུ་བཟུང་སྐབས་སྔར་གྱི་སུམ་པའི་རུ་དཔོན་གྱི་མི་རྒྱུད་དམ་རུ་མིང་མ་ཉམས་པར་དུས་ཕྱིས་བར་དུ་ཡོད་པར་མ་ཟད།སུམ་པའི་ཡུལ་གྱི་ལྟེ་བ་བྲག་ཤེལ་ལེ་རྒྱ་གར་རམ་སུམ་པ་གླང་གི་གྱིམ་ཤོད་ཟེར་ས་ད་དུང་བདག་ཏུ་བཟུང་ཡོད་ཚུལ་བཅས་གསལ་པོར་བསྟན་འདུག་པ་སོགས་ལས་ཀྱང་ཡུལ་འདི་ཡང་སུམ་པའི་ཡུལ་དབུས་ཡིན་པ་ཤེས་ཐུབ་ལ།དེས་ན་བྲག་ཤེལ་ལེ་རྒྱ་གར་རམ་སུམ་པ་གླང་གི་གྱིམ་ཤོད་ཅེས་པ་དེ་དེང་སང་གནས་གང་དུ་ངོས་འཛིན་རྒྱུ་ཡིན་སྙམ་ན།དེ་ནི་ཆབ་མདོ་ས་ཁུལ་གྱི་སྟེང་ཆེན་རྫོང་ས་སྒང་ཤང་གི་རྩེ་དྲུག་དགོན་པའམ་དཔལ་ཤེལ་ལེ་རྫོང་དྲུག་གཤེན་བསྟན་དྲི་མེད་རྣམ་པར་དག་པའི་གླིང་ཞེས་གྲགས་པའི་ཡུལ་ཕྱོགས་འདི་ཡིན་ལ།བོན་གྱི་བསྟན་འབྱུང་རྣམས་སུ་གནས་འདི་ནི་གཡུང་དྲུང་སེམས་དཔའ་གྲངས་ལས་འདས་པའི་སྒྲུབ་གནས་བྱིན་རླབས་ཅན་དང་།བོན་གྱི་འདུ་གནས་ཉིར་བདུན་ནམ་སོ་དྲུག་གི་ནང་གསེས་ཤིག་ཡིན་པར་ངོས་འཛིན་བྱས་འདུག་པས་མཚོན།སུམ་པ་གླང་གི་གྱིམ་ཤོད་ཅེས་པའི་ཡུལ་འདི་ལོ་རྒྱུས་ཀྱི་ས་མིང་གྲགས་ཅན་ཞིག་ཡིན་འདུག་པ་ཤེས་ཐུབ་བོ།།དེ་མ་ཟད་ཡང་སུམ་པའི་ཡུལ་ཁམས་སྐོར་འཛམ་གླིང་ན་སྐད་གྲགས་ཡོད་པའི་རང་རེའི་ལོ་རྒྱུས་ཀྱི་སྙན་རྩོམ་རིང་མོ་གླིང་གེ་སར་རྒྱལ་པོའི་སྒྲུང་ལས་སུམ་པ་མཛོ་རྫོང་ཞེས་པར་ཡང་དོན་དངོས་ལོ་རྒྱུས་དང་ཆ་འདྲ་མཚུངས་ཤིག་བཀོད་ཡོད་དེ།དེར་གྲུ་གུ་ཡུལ་གྱི་ཕར་མཐའ།རྒྱ་མཚོ་ཆེན་པོའི་ཚུར་རོལ།སུམ་པ་གང་ཐད་ཀྱི་ཡུལ་ཞེས་བྱ་བ་ན།སྡེ་མི་དུད་ལྔ་འབུམ་ལྔ་ཁྲི་ཡོད་པ་ཞིག་གི་རྒྱལ་པོ་སུམ་པ་གུང་བཙན་ཁྲི་རྒྱལ་ཞེས་བྱ་བ།སྟོབས་དང་མངའ་ཐང་ཤིན་ཏུ་ཆེ་བ།སྐུ་མཁར་ལ་གཡུ་རུ་སྨུག་རྫོང་ཟེར་བ།ཐོག་བརྩེགས་རིམ་པ་བཅུ་གསུམ་ཡོད་པ།ཞེས་སུམ་པའི་ཡུལ་གྱི་བྱང་ཕྱོགས་གྲུ་གུ་དང་ཤར་ཕྱོགས་རྒྱ་མཚོ།འབངས་དུད་གྲངས་ལྔ་འབུམ་ལྔ་ཁྲི་ཡོད་ཚུལ་དང་རྒྱལ་མཁར་ཐོག་སོ་བཅུ་གསུམ་ཡོད་པར་བཤད་པའི་ཚུལ་འདི་ཡང་ཡ་མཚར་བ་ཞིག་ནི་རྒྱའི་ལོ་རྒྱུས་ནང་ཡང་དེ་འདྲའི་གནས་ཚུལ་དང་ཆ་མཚུངས་པ་འབྱུང་སྟེ།དཔེར་ན་རྒྱའི་ཡིག་ཚང་དུ་སུམ་པ་ལ་སུའུ་ཕི་ཟེར་བས་དེའི་མངའ་ཁོངས་བརྗོད་སྐབས།ཐང་ཡིག་ལེའུ་བརྒྱ་དང་ཞེ་གཉིས་པར།ཤར་དང་ནུབ་ཏུ་བུད་མེད་ཀྱིས་སྲིད་སྐྱོང་བའི་རྒྱལ་ཁབ་གཉིས་ཡོད།ཤར་གྱི་ཡུལ་དེ་ལ་སུའུ་ཧྥ་ལ་ན་ཅི་ཇི་ལོ་ཟེར།ཡུལ་དེ་སྔོན་འཇང་རིགས་ཀྱི་སྡེ་ཚན་ཡིན།རྒྱལ་ཁབ་དེའི་ཤར་དུ་ཏུ་ཕན།ཏང་ཞང་།མོ་ཅོའི་ཡུལ་ལ་ཐུག།ནུབ་ཏུ་གཙང་པོ་ཧོ་དང་།བྱང་དུ་ལི་ཡུལ།ཤར་ལྷོར་ཕ་ཇོ་དང་།ལྷོ་ན་མན་ཙུ་དང་།སེ་ལང་གི་ཀླ་ཀློའི་ཡུལ་དང་འདབས་འབྱར་བར་ཡོད།ཤར་ནས་ནུབ་ཏུ་ཡུལ་གྲུ་དགུ་དང་།བྱང་ནས་ལྷོར་ཉི་ཤུ་ཡོད།རྒྱལ་ཁམས་སུ་གྲོང་ཁྱེར་བརྒྱད་ཅུ་ཙམ་དང་།མི་ཁྱིམ་ཆིག་འབུམ་ཙམ་ཡོད།རྒྱལ་པོ་བུད་མེད་ཀྱིས་བྱེད།མོའི་ཕོ་བྲང་ཐོག་ཚད་དགུ་པ་དེ་རྡོ་ཁང་ཡན་ཁྲོན་བྱ་བའི་རི་ཀླུང་དུ་ཡོད།ལུང་པ་དེ་འཇུ་བྱ་བའི་ཆུ་བོ་ལྷོ་ཕྱོགས་སུ་འབབ།ལུང་པ་དེར་མི་ཚང་བཞི་ཁྲི་ཙམ་ཡོད།རྒྱལ་པོའི་མིང་ལ་པིན་ཇིན་ཟེར།རིགས་ཀྱི་མིང་ལ་སུའུ་ཕི་བྱ་བར་གྲགས།ཞེས་བཀོད་པ་ལྟ་བུ་ཞིབ་ཏུ་བསྡུར་ནས་དཔྱད་ན་གོ་རྒྱུ་མང་ལ།ཡང་རྒྱ་ཡིག་ནང་ཤར་ཕྱོགས་བུད་མེད་རྒྱལ་ཁབ་གཞན་ཞིག་བཀོད་པ་དེ་ནི་དེང་སང་གི་རྒྱལ་རོང་ཕྱོགས་ཀྱི་གནས་ཚུལ་ཡིན་ལ།དེའི་ཉེ་འཁོར་དང་ཕྱོགས་བཞིའི་ཡུལ་མིང་ཤར་དུ་མའོ་ཀྲོའུ་དང་།ཤར་ལྷོར་ཡ་ཀྲོའུ་ཡོད་ཚུལ་ཡུལ་མིང་གསལ་བ་འདི་དག་ད་བར་འཇགས་ཡོད་པ་ལས་ཀྱང་ཤེས་པས་དེ་ནི་སུམ་པ་མིན་པ་དེ་བས་ཀྱང་གསལ་ལོ།།